རྡོ་གྲུབ་རིན་པོ་ཆེ་འཇིགས་མེད་བསྟན་པའི་ཉི་མ་
དེ་ཡང་གྲུབ་པའི་དབང་ཕྱུག་ཆེན་པོ་གཏེར་ཆེན་བདུད་འཇོམས་གླིང་པར་ཉེ་བའི་སྲས་ཆེན་བརྒྱད་འཁྲུངས་པ་སྟེ། ཁོང་གི《གསང་ཆེན་ཉམས་བྱུང་གི་རྟོགས་བརྗོད》ལས། རང་ལོ་ལྔ་བཅུ་ང་གསུམ་དུསཿ འཕགས་མཆོག་ཐུགས་རྗེ་ཆེན་པོ་ཡིཿ མངོན་སུམ་ཞལ་གཟིགས་འདི་སྐད་གསུངསཿ ཁྱོད་ཀྱི་བུ་ཆུང་ཀི་པོ(རྡོ་གྲུབ་བསྟན་ཉི)དེཿ རྒྱལ་པོ་ཛ་ཡི་རྣམ་སྤྲུལ་ལཿ ཆོས་རྒྱལ་མུ་ཁྲི་བཙན་པོ་ཡིནཿ བུ་ཆུང་པདྨ་རྡོ་རྗེ་ནིཿ གཏུམ་དྲག་མར་བ་ལོ་ཙཱ་ཡིནཿ བུ་ཆུང་འཛམ་གླིང་དབང་གི་རྒྱལཿ ཆོས་རྒྱལ་ཁྲི་སྲོང་ལྡེའི་བཙན་ཏེཿ འཛམ་གླིང་གེ་སར་རྒྱལ་པོ་ལགསཿ བུ་ཆུང་མི་ཕམ་རྡོ་རྗེ་འདིཿ གོང་སྨྱོན་སྦས་པའི་རྣལ་འབྱོར་ཡིནཿ བུ་ཆུང་དྲི་མེད་འོད་ཟེར་འདིཿ རྒྱལ་སྲས་དྲི་མེད་འོད་ཟེར་ཡིནཿ བུ་ཆུང་ལྷ་བུ་སྟོབས་རྒྱལ་ནིཿ ལྷ་བུ་ཚངས་པ་གདོང་བཞི་སྟེཿ དཔལ་ཆེན་རྡོ་རྗེ་གཞོན་ནུ་ཡིནཿ བུ་ཆུང་ནམ་མཁའ་འཇིགས་མེད་ནིཿ སེམས་དཔའ་ང་ཡི་སྤྲུལ་བ་ཡིནཿ བུ་ཆུང་རྡོ་རྗེ་དགྲ་འདུལ་ནིཿ ཕྱག་ན་རྡོ་རྗེའི་སྤྲུལ་བ་ཡིནཿ ཞེས་གསུངས་པ་ལྟར། སྐུ་སྲས་སེམས་དཔའ་བརྒྱད་ལས་སྲས་ཆེ་བ་རྒྱལ་པོ་ཛ་དང་། ཆོས་རྒྱལ་མུ་ཁྲི་བཙན་པོ། གཏེར་ཆེན་སངས་རྒྱས་གླིང་བ་སོགས་ཀྱི་སྤྲུལ་བའི་རྣམ་རོལ་རྡོ་གྲུབ་རིན་པོ་ཆེ་འཇིགས་མེད་བསྟན་པའི་ཉི་མ་མཆོག་ནི། བོད་རབ་བྱུང་བཅུ་བཞི་པའི་ཤིང་གླང(༡༨༦༥)ལོར་ཡབ་ལྕགས་སྐོང་གཏེར་ཆེན་བདུད་འཇོམས་རྡོ་རྗེ་ཁྲོ་ལོད་རྩལ་དང་། ཡུམ་ཆེ་བ་ཤ་ཟ་ཌྰ་ཀིའི་རིགས་ཅན་ཁྲ་བཟའ་བསོད་ནམས་མཚོ་གཉིས་ཀྱི་སྲས་སུ་སྐུ་འཁྲུངས། ཞབས་མཐིལ་དུ་ཆོས་དུང་དཀར་པོ་གཡས་འཁྱིལ་མངོན་པ་སོགས་མཚན་དཔེའི་དཀྱིལ་འཁོར་ཡོངས་སུ་རྫོགས་པས་ཡབ་རྗེ་བླ་མས་འཇིགས་མེད་བསྟན་པའི་ཉི་མ་ཞེས་མཚན་གྱི་ཅོད་པཎ་གསོལ། རྫོགས་སྤྲུལ་བཞི་པ་མི་འགྱུར་ནམ་མཁའི་རྡོ་རྗེས། རྡོ་གྲུབ་རིན་པོ་ཆེའི་ཡང་སྲིད་དུ་ངོས་བཟུང་སྟེ་བྲག་ཆེན་ཡར་ལུང་པདྨ་བཀོད་རྩ་གསུམ་མཁའ་འགྲོའི་འདུ་གླིང་དུ་ལུགས་གཉིས་སྤྲོས་པའི་མདུན་བསུས་ཏེ་མི་འཇིགས་གདོང་ལྔའི་ཁྲི་ལ་མངའ་གསོལ། སྐུ་ན་ཆུང་ངུའི་དུས་ནས་སྐྱེས་སྟོབས་ཀྱི་ཤེས་རབ་འབར་བས་ཡི་གེ་སྦྱོར་ཀློག་སོགས་ཚེགས་མེད་དུ་མཁྱེན་པར་མཛད་ཅིང་། རིམ་གྱིས་རུ་དམ་ཨོ་རྒྱན་བསམ་གཏན་ཆོས་གླིང་དུ་བྱོན་ཏེ་མཁན་ཆེན་པད་མ་བཛྲ་ལས་སྔོན་འགྲོ་དྲན་པ་ཉེར་བཞག་སོགས་གསན། ངུར་སྨྲིག་རྒྱལ་མཚན་འཆང་བའི་ཁྱུ་མཆོག་ཨོ་རྒྱན་འཇིགས་མེད་ཆོས་ཀྱི་དབང་པོ་དང་རྫ་མུ་ར་སྤྲུལ་པའི་སྐུ་སོགས་ལས་སྤྱོད་འཇུག་སོགས་གསན་སྐབས་རྨི་ལམ་འོད་གསལ་གྱི་སྣང་ངོར་མདོ་མཁྱེན་བརྩེ་ཡེ་ཤེས་རྡོ་རྗེས་གླེག་བམ་ཞིག་གནང་བ་རྨིས་པ་ནས་བཟུང་དགོངས་པ་ཀློང་རྡོལ་ཏེ། དགུང་ལོ་བརྒྱད་ཀྱི་ཐོག་དཔལ་སྤྲུལ་རིན་པོ་ཆེས་བཀའ་མངག་བཞིན་རྫ་རྒྱལ་དགོན་དུ་འཁོར་འདུས་པ་རྒྱ་མཚོ་ལྟ་བུ་ལ་བྱང་ཆུབ་སྤྱོད་འཇུག་ཆེན་མོ་ཐུགས་ཐོག་ནས་འཆད་ནུས་པས་ཐམས་ཅད་ངོ་མཚར་ཏེ་དད་གུས་ལྡོག་མེད་དུ་གྱུར། དཔལ་སྤྲུལ་རིན་པོ་ཆེས་ཆོས་ཁྲིད་སོགས་ཀྱི་སྐབས་སུ་ཉག་བླ་པད་མ་བདུད་འདུལ་འཇའ་ལུས་སུ་གཤེགས། རྡོ་གྲུབ་བྱིས་པ་འདི་ལྟ་བུས་ཆོས་འཆད་ཚུལ་ལ་དཔག་ན་རྒྱལ་བའི་ལུང་རྟོགས་ཀྱི་བསྟན་པ་མཐའ་ལ་མ་ཐུག་པར་རྫོགས་ལྡན་ལྟར་མཆིས་ཞེས་བསྔགས་པའི་མེ་ཏོག་ཡང་ཡང་འཐོར་བ་དང་འབྲེལ་དམ་པ་འདིས་སྔ་འགྱུར་གྲུབ་མཐའི་དཀའ་གནད་དུ་མ་གཅེས་ནོར་དུ་གདམས། གཞན་ཡང་མི་འགྱུར་ནམ་མཁའི་རྡོ་རྗེ། འཇུ་མི་ཕམ་ཕྱོགས་ལས་རྣམ་རྒྱལ། ཀོང་སྤྲུལ་ཡོན་ཏན་རྒྱ་མཚོ། ཛྙྰ་བ་དགེ་བཤེས་སོགས་རིས་མེད་གྲུབ་མཐའ་ཀུན་གྱི་བཤེས་གཉེན་བཅུ་ཕྲག་གཉིས་ལྷག་བསྟེན་ནས་མདོ་སྔགས་རིག་གནས་དང་བཅས་པར་སྦྱངས་པ་མཐར་ཕྱིན་མཛད། ཁྱད་པར་དུ་ཚེ་རབས་དུ་མའི་རིགས་ཀྱི་བདག་པོ་འཇམ་དབྱངས་མཁྱེན་བརྩེའི་དབང་པོའི་ཞབས་པད་ཡུན་དུ་བསྟེན་ནས་ས་དགེ་བཀའ་རྙིང་སོགས་ཀྱི་རིས་སུ་མ་ཆད་པའི་གཞུང་ལུགས་རབ་འབྱམས་དང་། སྒྲུབ་རྒྱུད་ཤིང་རྟ་བརྒྱད་ཀྱི་དབང་ལུང་མན་ངག་གི་རྒྱུན་དང་། ལྷག་པར་དུ་རྙིང་མའི་མདོ་རྒྱུ་སེམས་གསུམ་སོགས་བཀའ་གཏེར་སྤྱི་དང་བྱེ་བྲག་གི་སྨིན་གྲོལ་གདམས་པ་ཉམས་བཞེས་སུ་མཛད་དེ་མཁས་གྲུབ་གཉིས་ལྡན་གྱི་ཡང་རྩེར་བསྙེགས། བྲག་ཆེན་ཡར་ལུང་པད་མ་བཀོད་དང་། རྡོའི་གཙང་ཆེན་སོགས་སུ་འདུས་སྡེ་རྒྱ་མཚོ་ལྟ་བུར་གཞུང་བཀའ་པོ་ཏི་ལྔ་སོགས་མདོ་སྔགས་རིག་གནས་དང་བཅས་པའི་ཆོས་འཁོར་བར་མེད་དུ་བསྐོར། རྫུ་མེད་བཀྲ་ལེབ་གོང་མ་ཞེས་སྤང་ལྗོངས་ཉམས་དགའ་བ། ལྷ་ཤིང་དང་ནགས་ཚལ་གྱིས་མཛེས་པ། བྱ་དང་རི་དྭགས་སྣ་ཚོགས་བག་ཡངས་སུ་རྒྱུ་བ། ཉིན་མོ་མིའི་རྒྱུ་འགྲུལ་དང་། མཚན་མོ་སྒྲ་ཡི་ཅ་ཅོས་དབེན་པའི་གནས་དེར་རི་ཁྲོད་བཏབ་ནས་སྐུ་ཚེ་ཧྲིལ་པོར་བཤད་སྒྲུབ་འཁོར་ལོ་གཉིས་ལྡན་གྱིས་རྒྱལ་བའི་བསྟན་པ་འཛིན་སྐྱོང་སྤེལ་གསུམ་གནང་། གསུང་ལས་སྐྱེས་པའི་སྲས་ཀྱི་ཐུ་བོ་མཁར་ར་མཁན་པོ་འཇིགས་མེད་འོད་གསལ་དང་། ཨ་མྱེས་མཁན་པོ་དམ་ཆོས་འོད་གསལ། སེར་ཤུལ་མཁན་པོ་ངག་དབང་རྒྱ་མཚོ། གླུ་ཤུལ་མཁན་པོ་དཀོན་མཆོག་བསྟན་པའི་སྒྲོན་མེ། འཇམ་དབྱངས་ཆོས་ཀྱི་བློ་གྲོས། གཏེར་ཆེན་ལས་རབ་གླིང་བ་སོགས་སྡེ་སྣོད་འཛིན་པའི་མཁན་པོ། གདན་ས་སྐྱོང་བའི་སྐྱེས་ཆེན། འགྲོ་དོན་སྤེལ་བའི་བླ་སྤྲུལ། རི་ཁྲོད་འཛིན་པའི་བྱ་བཏང་སོགས་མཁས་པའི་ཉམས། བཙུན་པའི་ཚུགས། བཟང་པོའི་ཡོན་ཏན་གྱིས་ཕྱུག་པའི་ཞལ་སློབ་གྲངས་ལས་འདས་པ་ཞིག་གསོ་སྐྱོང་གནང་། རྗེ་འདི་ཉིད་ཀྱི་གདུལ་བྱ་ལྷག་མ་སྐྱོང་བའི་ཕྱིར་དུ་གསུང་འབུམ་ལ《མདོ་སྔགས་གཞུང་འབྲེལ་གྱི་སྐོར》དང་། 《སྒྲུབ་ཐབས་བསྐྱེད་རྫོགས་ཀྱི་སྐོར》《ལོ་རྒྱུས་གཏན་ཚོགས་ཀྱི་སྐོར》《གསུང་མགུར་སྙན་ངག་གི་སྐོར》《ཞལ་གདམས་མན་ངག་གི་སྐོར》སོགས་པོ་ཏི་དྲུག་གཏན་ལ་ཕབ་པ་རྣམས་མཁའ་ངོམས་ཀྱི་སྤྲོས་པ་མ་མཛད་པར་གདུལ་བྱའི་རྒྱུད་དང་བསྟུན་ནས་གསུངས་ཕྱིར། མཁས་པས་བརྟག་ན་དོན་ཟབ་པ་དང་། བླུན་པོས་བརྟག་ན་གོ་སླ་བ། གནད་འདུས་ལ་འཛིན་བདེ་བ། རན་ལ་འབྲེལ་ཆགས་པ། སྙན་ལ་རོ་ཉམས་ལྡན་པ། འཇམ་རྩུབ་ཇི་བཞིན་ལྟར་བཤད་ཀྱང་གདམས་ངག་གི་རོ་གཅིག་ཏུ་མཐུན་པས་མཁས་རྨོངས་བར་མའི་སྐྱེ་བོ་ཀུན་གྱི་ཡིད་དབང་འཕྲོག་པའི་གསུང་བཅས་བསྟན་པའི་བཙས་སུ་བཞག་ནས་བོད་རབ་བྱུང་བཅོ་ལྔ་བའི་མེ་སྟག(༡༩༢༦)ལོར་མཚན་བཟང་གི་བཀོད་པ་ཆོས་དབྱིངས་སུ་བསྡུས་སོ།།